
Mitől zöld az energia? Az alternatív energia vizsgálata az E.ON példáján keresztül

Kulcsszavak: megújuló energiaforrások, zöld energia, energiaközösségek, napenergia, attitűd
Európában az energiaigény lépcsőzetesen növekszik, eközben az energiaárak. Az Uniós energiapolitika három fő szempontot vesz figyelembe: az ellátásbiztonságot, a versenyképességet és a fenntarthatóságot. Kutatásomban a megújuló energiaforrásokhoz, energiaközösségekhez kapcsolódó fogalmak körüljárása után részletesebben bemutatom az 5 különböző alternatív energiaforrást, az energiaközösség típusait, majd az E.ON szemléletét. Kutatásom empirikus része két ütemben lebonyolított online kérdőíves felmérésre épül, amely a napenergiával kapcsolatos kérdésekre összpontosít a lakosság körében. Célom, hogy a lakosság napelemek használatával kapcsolatos attitűdjének változását vizsgáljam.
Kutatási kérdéseim az alábbiak:
K1: Hogyan működik az EnergiaKözösség az E.ON vonatkozásában?
K2: Melyek azok a tényezők, amelyek miatt a napelemek használata nem terjedt el a lakosság körében a vizsgált időszakokban?
K3: Átlagosan mekkora összeget hajlandók a válaszadók napelemekbe történő beruházásra fordítani?
K4: Mekkora az az átlagos elvárt minimális megtérülési idő, amely mellett a válaszadók vállalnák a napelemek telepítését?
K5: Milyen megoldásokkal lehet a lakosságot megismertetni, illetve ösztönözni a napenergia használatára?
A kutatással kapcsolatban további 2 hipotézist fogalmaztam meg:
H1:A válaszadók nagyobb hányada beruházna napelemekbe, ha valamilyen költségtámogatási megoldást igénybe vehetne.
H2:A napenergia használatával kapcsolatos attitűdöt befolyásolják a válaszadók egyes demográfiai jellemzői.
Kutatásom módszertani szempontból az alkalmazott kutatáson belül értékelő jellegű. A hatókör mélysége alapján tartalmaz a feltáró, a leíró, a magyarázó kutatásra vonatkozó jellemzőket, az adattípus szerint pedig részben kvalitatív és részben kvantitatív jellegű. A primer kutatásban az adatokat online kérdőíves megkérdezéssel gyűjtöm. Az adatokat egyszerűbb és összetettebb statisztikai módszerekkel (pl.összefüggésvizsgálat) fogom elemezni. Kutatásom eredményeként feltárom, hogy hogyan változott a lakosság attitűdje egy év viszonylatában a napelemek használatával kapcsolatosan. Feltárom továbbá, hogy mekkora beruházási ráfordítással és elvárt megtérülési idővel lenne a napelemek használata népszerűbb a lakosság körében. Javaslatokat teszek arra, hogy milyen megoldásokkal lehet a lakosságot megismertetni a napenergia használatára. Célom, hogy az embereknek megváltozzon a hozzáállásuk a fenntarthatósággal kapcsolatban. 



